Castle Freeman jr.

Castle Freeman jr. (San Antonio, 26 novimber 1944) is in Amerikaansk skriuwer, essayist en publisist. Hy levere tritich jier lang bydragen oan The Old Farmer's Almanac. Yn 1997 publisearre er syn earste roman. Hy krige lykwols pas bekendheid by in breder publyk mei de novelle Go with Me, dy't yn 2008 útkaam en neitiid ferfilme waard as Blackway, mei sir Anthony Hopkins yn 'e haadrol. 

Libben en karriêre
Jonkheid en oplieding
Freeman waard yn 1944 berne yn San Antonio, yn 'e Amerikaanske steat Teksas, as de soan fan in ofsier dy't tsjinne by it Loftfeartkorps fan it Amerikaanske Leger (in organisaasje dy't de foarrinner wie fan 'e Amerikaanske Loftmacht). Syn famylje kaam eins út Illinois, en Freeman groeide op yn Chicago. Hy studearre oan 'e Columbia Universiteit yn New York, dêr't er yn 1968 in bachelortitel behelle.

Karriêre
Freeman wurke(t) as redakteur en korrektor by útjouwerijen fan boeken en tydskriften. Koart nei't er him yn Vermont nei wenjen set hie, begûn er serieus oan in eigen karriêre as skriuwer, ûnder mear troch geregeldwei bydragen te leverjen oan ferskate blêden. Sa skreau er tritich jier lang, fan 1982 oant 2011, stikjes yn The Old Farmer Almanac. Oare tydskriften dêr't er yn publisearre, wiene Harrowsmith Country Life Magazine (1992-1993) en Vermont Life Magazine (2009-no). 

Yn 1997 ferskynde Freeman syn earste roman, Judgment Hill, dy't priizge waard troch it toanoanjaande Amerikaanske fakblêd Publishers Weekly. Yn 2002 folge in twadde roman, My Life and Adventures, dy't ek posityf ûntfongen waard. It wie lykwols syn trêde langere wurk, de novelle Go with Me, dy't him bekendheid joech by in breder publyk. It boek waard werútjûn as paperback troch de grutte útjouwerij HarperCollins. It fakblêd Kirkus Reviews skreau oer de novelle: "As alle boeken sa goed wiene, soene Amerikanen mear lêze." Go with Me waard yn 2016 ferfilme as Blackway, mei sir Anthony Hopkins, Julia Stiles en Ray Liotta yn 'e haadrollen.

Neitiid skreau Freeman noch twa romans, All That I Have (2009) en The Devil in the Valley (2015). Dêrnjonken is er de auteur fan sa'n fyftich koarte ferhalen, twa ferhalebondels, mear as hûndert essays en in yngeande skiednis fan it plak Townshend yn Vermont. Guon fan syn ferhalen waarden opnommen yn 'e blomlêzings The Best American Short Stories en The Best American Nonrequired Reading. Frijwol alle wurk fan Freeman giet oer it plattelân fan noardlik Nij-Ingelân en yn 't bysûnder Vermont.

Priveelibben
Freeman troude yn 1969 mei keunstneresse en ûntwerpster Alice Chaffee. Yn 1972 ferfearen se nei Vermont, dêr't se sûnt 1975 yn it plak Newfane wenje.

Wurk
Romans en novelles
 1997 – Judgment Hill
 2002 – My Life and Adventures
 2008 – Go with Me
 2009 – All That I Have
 2015 – The Devil in the Valley

Ferhalebondels
 1987 – The Bride of Ambrose and Other Stories
 2012 – Round Mountain: Twelve Stories

Non-fiksje
 1995 – Spring Snow: The Seasons of New England from The Old Farmer's Almanac (essaybondel)
 2003 – A Stitch in Time: Townshend, Vermont, 1753-2003 (lokale skiednis fan Townshend)

Keppelings om utens
Offisjele webside fan Castle Freeman jr.

Kategory:Amerikaansk boekeredakteur
Kategory:Amerikaansk tydskriftredakteur
Kategory:Amerikaansk romanskriuwer
Kategory:Amerikaansk koarte-ferhaleskriuwer
Kategory:Amerikaansk publisist
Kategory:Amerikaansk essayist
Kategory:Persoan berne yn 1944